ธีระชัยค้านขายหุ้นปตท.เข้าข่ายแต่งบัญชี
ธีระชัย ค้าน " โต้ง  " ขายหุ้น ปตท.- การบินไทย ให้วายุภักษ์ ชี้เข้าข่าย " แต่งบัญชี " ลวงโลก
20 ม.ค. 2555

ธีระชัย ค้าน " โต้ง  " ขายหุ้น ปตท.- การบินไทย ให้วายุภักษ์ ชี้เข้าข่าย " แต่งบัญชี " ลวงโลก
นายธีระชัย  ภูวนาถนรานุบาล อดีต รมว.คลัง ได้แสดงความเห้นผ่าน้ฟสบุ๊ค Thirachai Phuvanatnaranubala เกี่ยวกับเรื่องการ ขายหุ้นรัฐวิสาหกิจ-ลดหนี้สาธารณะได้จริงหรือ โดยมีสาระสำคัญดังนี้คือ
เมื่อวานนี้ มีผู้สื่อข่าวถามผมว่า กรณีที่รัฐมนตรีว่าการกระทรวงการคลังคนใหม่ เสนอจะให้กระทรวงการคลังขายหุ้นรัฐวิสาหกิจไปให้กองทุนวายุภักษ์ เพื่อลดหนี้สาธารณะ เป็นเรื่องที่ดีกับประเทศหรือไม่
- ผมเรียนจบด้านบัญชี และเป็นชาร์เตอร์แอคเคานแตนท์ในประเทศอังกฤษ หลักการบัญชีสากลที่ผมเรียนมานั้น เขาย้ำให้แสดงตัวเลขตามความเป็นจริงอย่างเคร่งครัด โดยให้ยึดเนื้อหาทางเศรษฐกิจเป็นหลัก ส่วนรูปแบบของกฎหมาย หรือข้อความในสัญญานั้น สำคัญเป็นรอง
- ในเรื่องของหลักการบัญชีสากลนั้น เขาจะถือตามรูปแบบของกฎหมาย หรือจะถือตามข้อความในสัญญา ก็ต่อเมื่อมันตรงกับเนื้อหาทางเศรษฐกิจเท่านั้น แต่หากไม่ตรง ก็จะต้องยึดความเป็นจริงทางเศรษฐกิจเป็นสำคัญ 
- พูดง่ายๆ เขาให้แสดงข้อมูลในบัญชี ตามของจริงครับ ไม่ใช่เปิดให้มีการทำข้อตกลงกันหลอกๆ แล้วก็มั่วตัวเลข
- ถามว่าถึงแม้จะลดจำนวนหุ้นของกระทรวงการคลังลงไป จนเหลือ 49 % แต่หากเมื่อรวมกับกองทุนวายุภักษ์แล้ว ยังเกิน 50 %  อยู่ กรณีเช่นนี้ ในข้อเท็จจริง จะทำให้อำนาจในการควบคุมของรัฐบาลลดลงไปจริงๆหรือเปล่า หรือเป็นการหลอกตัวเอง หรือหลอกคนอื่น
- ผมเห็นว่า ถึงแม้จะมีการเปลี่ยนแปลงการถือหุ้นตามวิธีการดังกล่าว อำนาจในการควบคุมกิจการดังกล่าวโดยนักการเมืองในรัฐบาล ก็ยังจะมีอยู่เหมือนเดิมครับ และความรับผิดชอบในทางสังคมของรัฐบาลต่อบุคคลภายนอก และความรับผิดชอบในทางการเมืองของรัฐบาลต่อการกระทำขององค์กรเหล่านี้ ก็ยังจะเหมือนเดิม
- และเมื่อมองจากภายนอก การที่บุคคลภายนอกให้ความเชื่อถือแก่กิจการเหล่านี้ อันเนื่องมาจากเห็นว่ารัฐบาลควบคุมการดำเนินการของกิจการเหล่านี้นั้น ภาพต่อบุคคลภายนอก ก็ยังจะเหมือนเดิม
- ในสายตาของบุคคลภายนอก โดยเฉพาะนักลงทุนต่างประเทศนั้น กองทุนวายุภักษ์ก็ยังอยู่ในความควบคุมของรัฐบาลโดยทางอ้อมอยู่ดี
- ดังนั้น ตามหลักบัญชีสากล หนี้สาธารณะจะยังไม่ลดลงครับ เว้นแต่การขายหุ้นดังกล่าว เป็นการขายหุ้นออกไปให้แก่บุคคลที่สาม ที่ไม่เกี่ยวข้องกับรัฐบาลอย่างแท้จริง
- ภาษานักบัญชีเขาเรียกวิธีการเช่นนี้ว่า "การตกแต่งบัญชี"ครับ ภาษาอังกฤษเรียกว่า "window dressing" คือการทำให้หน้าต่างที่แสดงสินค้าดูสวยหรู แต่เป็นการบังหน้าปัญหาที่เละเทะที่ซ่อนอยู่ภายในร้าน
- และตัวอย่างของประเทศกรีซ ก็เห็นแล้วว่า หากพยายามซ่อนตัวเลขหนี้สาธารณะ และภายหลังถูกจับได้ ก็จะไม่มีใครเชื่อถือเครดิตของประเทศอีกต่อไป
- เป็นอันตรายอย่างมาก ขอเตือนไว้นะครับ